Kristiansandsfirmaet Subwing deltar denne helgen på verdens største surfemesse i USA.

Målet er å hale i land kontrakter for salg av sin egen oppfinnelse, og det ser ut til å gå svært godt.

Vurderer å kjøpe ett tusen brett

Kjetil Sivertsen på stand i Florida. Han forteller at Subwing blir svært godt mottatt. Foto: Privat

– Vi har fått en del bra kontakter, og det er fullt av folk på standen. Vi er veldig fornøyde, sier Kjetil Sivertsen i Subwing på telefon fra Orlando i Florida.

De har så langt fått signert seks-sju intensjonsavtaler på standen. Dette er forhandlere de håper å kunne gjøre virkelig store avtaler med.

– Den ene er blant verdens største selskaper som driver med utleie av seilbåter. De snakker om å kjøpe opp mot ett tusen brett. Det er mye, sier Sivertsen.

Selskapet som opererer i USA og Karibia vil nå teste Subwing på sine kunder.

Neste uke er det avtalt to fotograferinger på stranden, for å lage lokal reklame for Subwing.



I tillegg har tre luksuriøse klesmerker innen vannsport meldt at de ønsker å ha Subwing med i sine reklamer.

– Det er for fremstå som nyskapende og innovative, sier Sivertsen.

I Norge er Subwing også lansert for bruk av redningsdykkere. Dette er enn så lenge ikke en del av satsingen i USA.

Se bilde og video: Berger liv med surfing

Amerikanerne digger det

Undervannsbrettet er laget for å surfe under vann.

– De sier wow, cool og never seen it before, forteller Sivertsen.

Han sier det er mange som måper, fordi de aldri har sett noe slikt før:

– De sier dette er det kuleste på hele messa.

Med deltagelse på messen, håper far og sønn at subwingen kan bli et levebrød.

– Vi har fått mange gode kontakter her, så vi håper at bestillingene kommer utover vinteren, sier Kjetil Sivertsen.

Selskapet har fått omtale i en rekke blader og fagtidsskrifter. Før jul var de også på japansk TV, ifølge Baatsans.no.



Fikk ideen på ferie

Det var Sivertsens sønn Simon som fikk ideen til brettet for bare tre år siden, under en seiltur i Middelhavet. Simon Sivertsen var 18 år, og ville leke i vannet og svømme som en delfin.

Hittil er Subwing solgt i ca. 600 eksemplarer verden rundt. Selskapet fikk støtte til oppstarten av Innovasjon Norge. Foto: Subwing

Han fant en planke på en strand, og lot seg dra etter en jolle for å komme under vann. Dermed var det hele i gang.

Som den yngste noensinne fikk Simon Sivertsen merket for godt design av Norsk Designråd allerede som 19-åring. Han har fått tilsvarende i Tyskland nå i januar, opplyser familiebedriften.

Subwing er eneste skandinaviske utstiller på Surfexpo, der man finner surfebrett og alt tenkelig tilbehør, klær og utstyr.

Se video:

